Nyt it-system hos Skat går i rødt: Skal bruge yderligere 27 millioner

It-systemet eKapital har brug for mere kapital, hvis det skal gennemføres. Projektet er symptomatisk for Skats generelle problemer med it, mener minister.

Skat har brug for yderligere 27,4 millioner til it-projektet eKapital, som blandt andet skal gøre det nemmere at udveksle skatteoplysninger internationalt.

Det fremgår af en anmodning fra Skatteministeriet om flere penge til projektet.

»Det er beklageligt, at SKATs it-projekt eKapital har behov for en betydelig budgetudvidelse for at muliggøre moderniseringen af en række indberetningsløsninger på det finansielle område,« forklarer skatteminister Karsten Lauritzen i et svar til Folketingets Skatteudvalg.

eKapital pryder toppen af listen over problemramte it-projekter i en netop offentliggjort rapport fra statens it-projektråd, som gør status på de større it-projekter. Rapporten giver eKapital en rød status, mens to andre af Skats it-projekter markeres med gul.

Dermed står Skat for tre ud af fire problemramte it-projekter i staten.

Generelt problem

Karsten Lauritzen medgiver da også i sit svar, at den nye ekstraregning ikke er en unik begivenhed.

»Projektet viser desværre meget klart, hvilke udfordringer SKAT generelt har med at drive it-projekter, når nye eller moderniserede løsninger skal integreres til SKATs gamle it-systemer, der mestendels ligger hos eksterne leverandører,« fastslår skatteministeren, der har bedt Skat om en redegørelse af samtlige ekstraudgifter, der forventes at komme fra it-problemer.

Skats eKapital består af tre systemer, hvoraf to allerede er udviklet af Skat selv og sat i drift. Den oprindelige plan var, at den tredje del - et rentesystem - skulle i udbud.

'SKAT besluttede dog på grund af gode erfaringer med egenudvikling af de to andre systemer at egenudvikle rentesystemet,' fremgår det af en redegørelse fra ministeriet.

Rentesystemet har vist sig at være langt mere besværligt, end Skat først har vurderet. Udviklingsprisen blev oprindeligt vurderet til 16,5 millioner kroner, men myndigheden forventer nu at slippe omkring det dobbelte - nærmere bestemt 31,9 millioner.

Skal være mere agil

Den samlede pris for eKapital ryger ifølge redegørelsen dermed op på 95,2 millioner kroner.

To øvrige it-projekter hos SKat - Digitalisering af selskabsskatten og NemVirksomhed - får begge gul status i rapporten fra statens it-projektråd.

På sigt er der brug for en grundlæggende fornyelse af Skats fundamentale it-systemer, understreger Karsten Lauritzen.

»SKAT har derfor gennemført omfattende analyse af it-understøttelsen på skatteområdet, og der peges på behovet for igangsættelse af transformationsprogrammer mhp. at skabe mere fleksible systemer, frigøre sig fra leverandørafhængighed samt at it-projekter generelt skal gennemføres i mindre projekter mere agilt og tæt på opgavevaretagelsen,« oplyser skatteministeren.